Televizigra
2025-03-16 11:00 - 12:30 (Europe/Rome) | Kulturni dom Gorica, Via Italico Brass, 20, 34170 Gorizia GO
Igra:
Franko Korošec
Veste, kaj je to Televizigra? … Ne? … Televizigra je prav poseben televizor, ki je ustvarjen zato, da se z njim lahko igraš. Televizigra je lahko tudi vesoljska ladja, ki se spremeni v Televizigro takrat, ko se želimo z njo igrati. Na Televizigri ni poročil, nihče ni v vojni, nihče na nas ne kriči. V Televizigri živijo pravljice in pesmice. Vseh barv, okusov in vonjav. Sploh takrat, ko postanem lačen in se Televizigra spremeni v natakarja, ki mi ponudi slastne jedi iz planeta X 21, pa Megažoga 365 iz planeta Klepeta XXY, kjer prebivalci cel dan in celo noč samo klepetajo in medtem, ko klepetajo pečejo slastne klepetave torte z veliko smetane in ananasa.
Sledilo bo srečanje z gospodom Galebom.

Kostumografinja
Mateja Čibej
Scenografinja
Samanta Kobal
Avtorica zvočne kulise
Andrejka Možina
Avtor glasbe za songe
Patrik Quaggiato
Avtor ilustracij
Gaj Stantič Kobal
Avtor fotografij in animacij
Blaž Stantič Kobal
Prevod Rodarijevih zgodb in pesmi
Evelina Umek, Miran Košuta
Foto
Luca Quaia

Cabaret Celovec Klagenfurt
2025-03-23 17:00 - 19:00
Prva predstava letošnjega festivala komičnega gledališča »Komigo 2025«, in sicer trojezični muzikal (v slovenščini, nemščini in angleščini) »Cabaret Celovec Klagenfurt«. Na odru se bodo predstavili sledeči člani slovenskega prosvetnega društva Zarja iz Celovca: Helena Gregorn, Roman Petek, Maria Ošina, Willi Ošina, Silvia Orasche, Fabijan Benetik, Anja Orasche, Majda Furjan-Kutschnig, Dunja Kutschnig, Nina Smrtnik, Katja Ošina, Jasmin Osojnik, Katja Osojnik, Tomaž Boškin.
Muzikal Cabaret Celovec Klagenfurt je priredba slovite broadwayske uspešnice Cabaret iz leta 1966, postavljen v bohemski Berlin tridesetih let, čas divjih zabav in vzpona nacizma. V tej različici se dogajanje seli v Celovec, kjer umetnici iz slovenske in judovske kulture odpreta klub po vzoru berlinskega Kit Kat kluba. Njuna vizija svobodnega umetniškega prostora hitro pade pod političnimi pritiski.
Osrednje dogajanje se odvija v klubu in penzionu Schneider, kjer prebivajo lastnici kluba Chantal in Marianne, plesalke, ostarela gospa Schneider, judovski prodajalec Herr Schultz, živahna gospodična Kost ter ameriški pisatelj Cliff. Ta v nočnem klubu spozna pevko Sally Bowles, s katero se zaplete v strastno razmerje. A brezskrbnost nočnih užitkov postopoma nadomestijo strah, politične napetosti in razkroj medosebnih odnosov.
Vstopnina: redni € 15,00; znižani (under 25, over 65) € 10,00. Za dodatne informacije in rezervacije: Kulturni dom v Gorici (ul. Brass 20, tel. +39 0481 33288, info@kulturnidom.it). Vpisovanje abonmajev Komigo poteka (vse do 21. marca 2025) pri blagajni Kulturnega doma v Gorici vsak delavnik od 9.00 do 13.00 in od 15.00 do 18.00 ure. Cena abonmaja (osem predstav): 80,00 €, znižani (upokojenci, študenti) 60,00 €.

Vse ob svojem času
2025-03-26 - 2025-04-09
Odprtje skupinske razstave »…Vse ob svojem času…«, strastnega zbiratelja ur Antonija Spade iz Podgore pri Gorici in likovnega umetnika »Števerjanca« Davida Pintarja. Umetnika bosta na otvoritveni slovesnosti 26. marca, ob 18. uri, predstavila Alenka Di Battista in Lino Beber. Z glasbenim utrinkom bo odprtje obogatila na harfi Ester Pavlič iz Gorice.
Antonio Spada se je rodil na Sardiniji leta 1948 in leta 1968 se preselil v Gorico. Preden je začel svojo poklicno pot medicinskega tehnika, se je osem let izučil za urarja. Od takrat ga strast do ur in budilk ni nikoli več zapustila. Njegova bogata zbirka danes šteje na stotine skrbno izbranih raznovrstnih ur, ki jih je neumorno iskal na starinskih trgih Furlanije, Benečije, Slovenije in Avstrije.
David Pintar se je rodil leta 1959 v Gorici. Z družino je živel v Števerjanu, nato se je preselil v San Martino di Castrozza (TN). Leta 1976 je opravil diplomo na Umetnostnem zavodu v Gorici in postal »Maestro d’Arte«. S slikanjem se ukvarja v prostem času, razstavljal pa je že na Tridentinskem, Goriškem in v Sloveniji. V domačem logu je sodeloval in risal za lokalni list Števerjanski vestnik. Ob ogledovanju njegovih del začutimo v tradiciji zasidranega slikarja, a solidno podkovanega in veščega občutljive slikarske tehnike, kot je akvarel. Vsebinsko pa je Pintar razplet med rodna Brda in Tridentinsko, kjer si je ustvaril dom in družino. Goriški likovni kritik Joško Vetrih je o njem napisal: “V zadnjem času so podobe, občutki in čustva iz otroških let, ki jih je preživel v Brdih, z nostalgično trdovratnostjo ponovno vstopila v njegov spomin. Utelešeni v znakih in barvah, se javljajo v vrsti del, ki jih imamo lahko pod določenim vidikom za ikone z ljudsko in religiozno značilnostjo.”
Razstava, katero prirejata v skupnem sodelovanju Kulturni dom v Gorici in kulturna zadruga Maja (v okviru projekta »Odkrivajmo talente«), s pokroviteljstvom Dežele Furlanije Julijske krajine, bo odprta vse do 9. aprila 2025 po sledečem urniku: (od ponedeljka do petka) od 9.30 do 12.30 in od 15.30 do 18.00 ure, ter v večernih urah med raznimi kulturnimi prireditvami.
